
REPUBLIKA HRVATSKA

	PRIMORSKO-GORANSKA ŽUPANIJA

	

	UPRAVNI ODJEL ZA ODGOJ I OBRAZOVANJE

	


KLASA: 402-03/26-01/15
URBROJ: 2170-05/9-26-2
Rijeka, 23. srpnja 2026. godine
Na temelju odredbe članka 3. stavka 1. Pravilnika o dodjeli nagrade Primorsko-goranske županije najuspješnijim odgojno-obrazovnim djelatnicima i odgojno obrazovnim ustanovama  („Službene novine PGŽ“ broj 33/25) Upravni odjel za odgoj i obrazovanje Primorsko-goranske Županije objavljuje
JAVNI POZIV

za dodjelu nagrade Primorsko-goranske županije najuspješnijim odgojno-obrazovnim djelatnicima i odgojno obrazovnim ustanovama u 2026. godini

Nagrađivanjem najuspješnijih odgojno-obrazovnih djelatnika i odgojno-obrazovnih ustanova naglašava se vrijednost i važnost pojedinaca i ustanova koje svojim motiviranim  i inovativnim radom doprinose kvalitetnijem odgoju i obrazovanju u predškolskim, osnovnoškolskim i srednjoškolskim ustanovama.
UVJETI PRIJAVE

I.

Nagrada Primorsko-goranske županije najuspješnijim odgojno-obrazovnim djelatnicima i odgojno obrazovnim ustanovama (nastavno: županijska nagrada) dodjeljuje se najuspješnijim odgojno-obrazovnim djelatnicima i odgojno-obrazovnim ustanovama koje djeluju na području Primorsko-goranske županije, za postignuća ostvarena u proteklih pet (5) pedagoških/školskih  godina.
Već ranije nagrađivani odgojno-obrazovni djelatnici i odgojno-obrazovne ustanove mogu ponovno biti predlagani za županijsku nagradu tek nakon isteka roka od pet (5) kalendarskih godina.

II.

Pravo podnošenja prijave za dodjelu Županijske nagrade iz točke I. ovog poziva imaju:

Odgojno-obrazovni djelatnici: odgojitelji u dječjim vrtićima, učitelji, nastavnici, odgajatelji u učeničkim domovima, stručni suradnici i ravnatelji dječjih vrtića, osnovnih i srednjih škola, te učeničkih domova zaposleni u odgojno-obrazovnim ustanovama (nastavno: odgojno-obrazovni djelatnici).

Odgojno-obrazovne ustanove: ustanove koje obavljaju djelatnost predškolskog odgoja i obrazovanja (dječji vrtići), ustanove koje obavljaju djelatnost osnovnog i srednjeg obrazovanja (osnovne škole, srednje škole i učenički domovi), a koje djeluju na području Primorsko-goranske županije (nastavno: odgojno-obrazovne ustanove). 

III.

Kandidaturu za odgojno-obrazovne djelatnike predlaže odgojiteljsko, odgajateljsko, učiteljsko ili nastavničko vijeće matične ustanove u kojoj su zaposleni.
Svaka odgojno-obrazovna ustanova može predložiti samo jednog kandidata.
Kandidaturu odgojno-obrazovne ustanove predlaže  odgojiteljsko, odgajateljsko, učiteljsko ili nastavničko vijeće.
KRITERIJI ZA ODABIR
IV. 
Pri predlaganju odgojno-obrazovnih djelatnika za županijsku nagradu vrednuju se sljedeći kriteriji:

· najznačajnija postignuća u stručnom radu,
· mentorstvo učenicima koji sudjeluju na natjecanjima i smotrama na županijskoj, državnoj i međunarodnoj  razini, 
· neposredan odgojno-obrazovni rad s djecom predškolske dobi i učenicima s teškoćama ili s darovitima,

· aktivnosti na razvoju inovacija i unapređenja kvalitete odgojno-obrazovnog rada,

· doprinos struci radom u strukovnim udrugama, stručnim vijećima i sl.,

· objavljivanje stručnih članaka u tiskanim ili online publikacijama u Republici Hrvatskoj ili inozemstvu,

· autorstvo i suautorstvo udžbenika, stručnih knjiga, priručnika i drugih odgojno-obrazovnih materijala i programa,

· edukacije i stručna usavršavanja izvan obaveznog redovnog stručnog usavršavanja (koja nisu obuhvaćena Katalogom stručnih skupova Agencije za odgoj i obrazovanje),

· uspješna suradnja s lokalnom zajednicom i drugim institucijama i udrugama,

· ugled u društvenoj sredini,

· ostala najznačajnija postignuća u stručnom radu i relevantni podaci.


Da bi bio predložen, odgojno-obrazovni djelatnik mora ispunjavati najmanje pet (5) kriterija iz stavka 2. ovog članka.
V.
Pri predlaganju odgojno-obrazovnih ustanova za županijsku nagradu vrednuju se sljedeći kriteriji:
· doprinos odgojno-obrazovne ustanove razvijanju prepoznatljivosti i originalnosti u svome okruženju,

· uspješnost u organizaciji novih kvalitetnih programa  i njihovi rezultati za dobrobit djece predškolske dobi, učenika, nastavnika ili lokalne sredine,

· isticanje odgojno-obrazovne ustanove prema uspjehu učenika,

· ugled odgojno-obrazovne ustanove u sredini u kojoj djeluje, s obzirom na javno, kulturno i pedagoško djelovanje,

· izniman odnos prema djeci s teškoćama u razvoju te postignuti rezultati u poboljšanju kvalitete života djece i mladeži s teškoćama u razvoju,

· uspješnost u kulturnoj i javnoj djelatnosti, te aktivan doprinos boljitku sredine u kojoj djeluje,
· ostala najznačajnija postignuća u stručnom radu.


Da bi bila predložena, odgojno-obrazovna ustanova mora ispunjavati najmanje četiri (4) kriterija iz stavka 2. ovog članka.

VI.

Prijave moraju biti detaljno (argumentirano) obrazložene i dokumentirane prema kriterijima (uz prijavu dostaviti preslike diploma, priznanja, zahvalnica i dr.).

Uz prijavu, obvezna je dostava Izjave o davanju suglasnosti odgojno-obrazovnog djelatnika za obradu osobnih podataka, koja je sastavni dio ovog poziva.

Predstavljanje kandidata  (pojedinca i ustanova) treba biti u ppt. formatu, u najviše petnaest (15) slajdova.

VII.

Županijska nagrada dodjeljuje se odgojno-obrazovnom djelatniku u novčanom obliku i pisanom priznanju. 

Odgojno-obrazovnim ustanovama županijska nagrada dodjeljuje se u vidu pisanog priznanja. 

VIII.
Odluku o dodjeli županijske nagrade donosi Župan Primorsko-goranske županije na temelju prijedloga Povjerenstva  za dodjelu nagrada najuspješnijim odgojno-obrazovnim djelatnicima i odgojno-obrazovnim ustanovama. 
NAČIN PRIJAVE 

IX.

Prijave se podnose isključivo elektroničkim putem, korištenjem elektroničkog sustava SOM natječaj. Dokumentacija koja uključuje Javni poziv, Upute za korisnike SOM sustava i Izjavu o točnosti unesenih podataka i učitanih dokumenata u sustav SOM Natječaj, dostupna je na službenoj web-stranici Primorsko-goranske županije www.pgz.hr i u SOM sustavu. 

Obrazac prijave popunjava se i podnosi isključivo elektroničkim putem kroz elektronički sustav SOM Natječaj. Podnošenjem prijave putem elektroničkog sustava SOM Natječaj smatra se da je prijava potvrđena i potpisana od strane ovlaštene osobe prijavitelja te nije potrebno dostavljati vlastoručni potpis ni pečat. Sva prateća dokumentacija prilaže se u elektroničkom obliku.
Prijave se podnose isključivo elektroničkim putem na odgovarajućim e-obrascima i korištenjem elektroničkog sustava SOM Natječaj (https://som-natjecaj.eu/.) Način prijave i registracije u el. sustav SOM Natječaj nalazi se u dokumentu Upute za korisnike SOM sustava. 

Postupak prijave na javni poziv: 

a) Registracija prijavitelja vrši se putem linka https://som-natjecaj.eu/authentication/register . Klikom na isti otvara se direktni preglednik u kojem prijavitelj otvara svoj račun kao novi korisnik, odabire vrstu registracije, potom popunjava podatke o korisniku i potvrđuje otvaranje računa. Registracija prijavitelja (u daljnjem tekstu: Korisnik)  i otvaranje korisničkog računa, omogućit će istom pretraživanje natječaja, preuzimanje dokumentacije otvorenih natječaja te slanje prijave elektroničkim putem. Odabirom „Registracija“ i popunjavanjem traženih podataka te odabirom „Registriraj“, Korisnik ispunjava uvjete za moguću prijavu na javni poziv.

b)  Prijava korisnika na javni poziv vrši se putem linka https://som-natjecaj.eu/authentication/login. U slučaju bilo kakvih poteškoća prilikom registracije i prijave, za tehničku podršku obratiti se na e-poštu: podrska@som-system.com ili nazvati INFO TELEFON, broj 091/618-8694 (isključivo u radnom vremenu između 08:00 i 16:00 sati). 

Prijave dostavljene na neki drugi način ili putem drugog medija bit će odbačene. 

Uz e-prijavnicu potrebno je učitati potpisane i ovjerene propisane obvezne obrasce izjava koji su dostupni za preuzimanje na službenoj web-stranici Primorsko-goranske županije (www.pgz.hr) kao i sve druge potrebne priloge. 

Predajom prijave putem elektroničkog sustava SOM Natječaj smatra se da je prijava potvrđena od strane ovlaštene osobe prijavitelja te da se prijavitelj slaže s uvjetima natječaja i kriterijima za ocjenjivanje. 

Dokumenti koji se prilažu uz prijavu mogu biti neovjerene preslike.  

Datum i vrijeme podnošenja prijave evidentiraju se automatski u elektroničkom sustavu SOM Natječaj.  

ROK ZA PODNOŠENJE PRIJAVA
X.
Rok za podnošenje prijava je 11. rujna 2026. godine. Prijave pristigle nakon navedenog roka neće se razmatrati.

Za sve informacije možete se obratiti na broj telefona 051/351-882 ili na e-mail obrazovanje@pgz.hr.
XI.

Ovaj javni poziv objavljen je  na službenoj web-stranici Primorsko-goranske županije www.pgz.hr.
